Nariadenie Rady (ES) č. 301/2002
z 21. januára 2002
o uzavretí protokolu ustanovujúceho rybolovné možnosti a finančný príspevok, ktoré predpokladá Dohoda medzi Európskym hospodárskym spoločenstvom a Kapverdami o rybolove pri pobreží Kapverd počas obdobia od 1. júla 2001 do 30. júna 2004
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37 v súvislosti s článkom 300 odsekom 2 a prvým pododsekom článku 300 odseku 3,
so zreteľom na návrh Komisie [1],
so zreteľom na stanovisko Európskeho parlamentu [2],
keďže:
(1) V rámci Dohody medzi Európskym hospodárskym spoločenstvom a Kapverdami o rybolove pri pobreží Kapverd [3] zmluvné strany viedli rokovania na určenie zmien alebo doplnkov k dohode.
(2) Ako výsledok týchto negociácií bol dňa 7. júna 2001 prijatý nový protokol ustanovujúci možnosti rybolovu a finančný príspevok, ktoré predpokladá uvedená dohoda, na obdobie od 1. júla 2001 do 30. júna 2004.
(3) Schválenie uvedeného protokolu je v záujme spoločenstva.
(4) Treba stanoviť spôsob prerozdelenia možností rybolovu medzi členské štáty,
PRIJALA TOTO NARIADENIE:
Článok 1
Protokol ustanovujúci možnosti rybolovu a finančný príspevok, ktoré predpokladá Dohoda medzi Európskym hospodárskym spoločenstvom a Kapverdami o rybolove pri pobreží Kapverd počas obdobia od 1. júla 2001 do 30. júna 2004, sa týmto schvaľuje v mene spoločenstva.
Text protokolu je pripojený k tomuto nariadeniu [4].
Článok 2
Možnosti rybolovu ustanovené v protokole sa prerozdelia medzi členské štáty takto:
- plavidlá na lov tuniaka záťahovými sieťami: | Francúzsko | 19 plavidiel |
Španielsko: | 18 plavidiel |
- plavidlá na lov tuniaka udicou a šnúrami: | Francúzsko: | 6 plavidiel |
Španielsko: | 10 plavidiel |
Portugalsko: | 2 plavidlá |
- plavidlá s dlhými lovnými šnúrami pre lov pri hladine: | Španielsko: | 52 plavidiel |
Portugalsko: | 10 plavidiel |
- plavidlá s dlhými lovnými šnúrami pre lov pri dne: | Portugalsko: | 630 BRT (hrubej registrovanej tonáže) na mesiac, spriemerované počas roka, naraz môžu rybolov vykonávať maximálne štyri plavidlá |
Pokiaľ žiadosti o licencie z týchto členských štátov nepokrývajú všetky možnosti rybolovu stanovené protokolom, Komisia môže posúdiť žiadosti o licenciu z ktoréhokoľvek iného členského štátu.
Článok 3
Predseda Rady sa týmto oprávňuje určiť osobu splnomocnenú na podpísanie protokolu tak, aby zaväzovala spoločenstvo.
Článok 4
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. januára 2002